SKRIFTLIG FORESPØRGSEL E-0181/02

af Stavros Xarchakos (PPE-DE) til Kommissionen

(6. februar 2002)

Om: Kommissionens svar hvad angår piratkopiering af cd'er

Kommissær Bolkestein svarede den 18. december 2001 på min forespørgsel (E-3094/01)(1) om piratkopiering af cd'er, idet han gav nogle oplysninger om Kommissionens foranstaltninger, dog uden at nævne nogen tal for omfanget af piratvirksomheden i Grækenland og de øvrige medlemsstater, sådan som jeg havde anmodet om i min forespørgsel. Med forbløffelse konstaterede jeg, at Kommissionen i sit svar på en forespørgsel fra min ærede kollega, Myrsini Zorba (H-0867/01)(2), om præcis det samme emne gav detaljerede økonomiske oplysninger.

Jeg ser mig følgelig nødsaget til at vende tilbage til mit spørgsmål: Hvilke oplysninger råder Kommissionen over med hensyn til piratkopiering af cd'er i Grækenland og de øvrige 14 EU-lande? Er Kommissionen af de græske myndigheder blevet underrettet om omfanget af dette fænomen? Hvad er helt nøjagtigt årsagen til, at Kommissionen besluttede sig til ikke at oplyse de økonomiske tal i sit svar på min forespørgsel, som den nævnte i sit svar til min ærede kollega, Myrsini Zorba?

(1) EFT C 93 E af 18.4.2002, s. 216.

(2) Skriftligt svar af 11.12.2001.

Svar afgivet på Kommissionens vegne af Frederik Bolkestein

(13. marts 2002)

Kommissionen er stærkt optaget af problemerne omkring piratkopiering af cd'er. I Myrsina Zorba's mundtlige forespørgsel blev der kun spurgt, hvor stort indtægtstabet generelt var i EU som følge af tyveri af intellektuel ejendom. I sin besvarelse henviste Kommissionen til tal fra det internationale handelskammer vedrørende forfalskninger og piratkopiering på verdensplan, som stammer fra 1997 (5-7 % af verdenshandelen, og omkostninger på 200-300 mia. EUR og 200 000 jobs årligt). Kommissionen gav et skøn vedrørende det indre marked som helhed (et tab på mellem 400 og 800 mio. EUR).

Kommissionen råder i øjeblikket ikke over hvad den kan betragte som kontrollerbare eller neutrale tal på medlemsstatsniveau. De seneste tal fra musikindustrien for året 2000 vedrørende salgsandelen for pirat-cd'er viser imidlertid, at hjemmepiratkopiering af cd'er udgør 50 % af salget i Grækenland. I Spanien, Italien, Nederlandene og Finland, udgør piratkopiering 10-25 % af salget, og i de resterende medlemsstater mindre end 10 %.

Kommissionen bekræfter, at den er bekendt med problemerne omkring piratkopiering af cd'er i Grækenland, og den har permanent kontakter med medlemsstaterne omkring dette emne.

I henhold til oplysninger fra de græske myndigheder benytter disse indtil videre også oplysninger fra den særlige gruppe til bekæmpelse af økonomiske kriminalitet samt industrien.

Kommissionen er i øjeblikket i færd med at udarbejde en undersøgelse om etablering af en metode til indsamling, analysering og sammenligning af oplysninger om forfalskninger og piratkopiering. Denne undersøgelse er af særdeles stor betydning for opnåelsen af mere pålidelige tal. Eftersom cd-piratkopiering er en ulovlig aktivitet er det mere vanskeligt at sammenligne tallene end for lovlige aktiviteter. Hvis man kan enes om en passende metode, og denne kan sættes generelt i drift, vil alle berørte parter bedre kunne sammenligne realistiske statistikker på EU- eller medlemsstatsbasis. Resultaterne af undersøgelsen forventes at foreligge i juni 2002.

Kommissionen er endvidere i færd med at udarbejde et forslag til direktiv om en styrkelse af de intellektuelle ejendomsrettigheder, der ligeledes vil bevirke, at midlerne til bekæmpelse af forfalskninger og piratkopiering vil styrkes.